Абҵарамза 21 рзы Шәача ақ. имҩаҧысит Аҧсны Аҳәынҭқарра Ахада Рауль Ҳаџьымбеи Урыстәылатәи Афедерациа Ахада Владимир Путини реиҧылара.
Владимир Путин: Ҳаҭыр зқәу Рауль Џьумка-иҧа, шәбара даара сеигәырҕьоит. Сынтәа аҧхын Ареспублика азхаҵара аиубилеи инамаданы Шәареи сареи ҳаиқәшәара мҩаҧысит. Уажәы, ҳәарада, иҷыдоу, астратегиатә, аидгыларатә ҟазшьа змоу ҳаизыҟазаашьақәа зеиҧшроу атәы сагәылаланы алацәажәара салагаӡом. Шәареи сареи абас анеитралтә ҭагылазаашьаҿы ҳаиқәшәаны ҳазҭагылоу аамҭазтәи азҵаарақәа ҳрылацәажәарц еибаҳҳәахьан. Дара, хымҧада, ирацәоуп. Атауареикәшара иазҳауеит, аха еизакны иаагозар, рацәак иазҳаит ҳазҳәаӡом ҵыҧх 5 %, ҳазҭоу ашықәс аҧхьатәи 9-10 мзы рыҩныҵҟала 2 %. Анаплакқәагьы аус руеит, аха уи азхаӡом ҳәа сгәы иаанагоит. Ҳара усҟангьы аекономика аҿиара ацхрааразы иҵегьы алшарақәа аҭахуп ҳәа азгәаҳҭеит. Сара шәбара сеигәырҕьоит абас иформалтәым аҭагылазаашьаҟны Ареспублика аҿиаразы еиҳа актуалра змоу ҳәа ишәыҧхьаӡо азҵаарақәа ҳрылацәажәарц азы.
Рауль Ҳаџьымба: Ҳаҭыр зқәу Владимир Владимир-иҧа, иҭабуп ҳәа шәасҳәарц сҭахуп еиҭа аиҧыларазы аҭагылазаашьа ахьҳамоу азы.
Нанҳәамзазтәи ҳаиҧыларақәа рышьҭахь, иҟоуп ҳазлацәажәаша азҵаарақәа. Ҳаиҧыларақәа шьҭа атрадициатә ҟазшьа рымоуп, урҭ ҳҳәынҭқаррақәа рыбжьара ишьақәгыло аизыҟазаашьақәа ртәы аҳәоит.
Ари аамҭа аҩныҵҟала Аинвестпрограмма ацәаҳәала аусура мҩаҧысуеит. Иҟоуп аихьӡарақәа. Аҵакы рымоуп ҳара ҳзы иара убас Аинвестициатә усбарҭа ахырхарҭала имҩаҧысуа аусурақәагьы. Иҟоуп зхыркәшарахьы инеиуа аобиектқәа. Иҟоуп инагӡоу аусмҩаҧгатәқәа, аобиектқәа аусура нап адыркит, ҷыдала, аграртә ҟәшаҟны; иара убас шәареи сареи ҳазлацәажәоз Аинформациатә-координациатә центр, атәылахьчаратә усбарҭақәа рхырхарҭала аусурақәа мҩаҧысуеит. Абри ашықәс аҩныҵҟала имҩаҧгоуп 94 инареиҳаны усмҩаҧгатә, урҭ ҳарратә усбарҭақәа ирыбжьоу аизыҟазаашьақәа аҿиара ишаҿу рныҧшуеит. Ари Аҧсназы акраҵанакуеит, даҽазныкгьы ҳаизыҟазаашьақәа рышьақәырҕәҕәара иацхраауеит.
Возврат к списку